钦定古今图书集成/方舆汇编/边裔典/第140卷 > 频斯国
## 钦定古今图书集成/方舆汇编/边裔典/第140卷 > 频斯国

太始元年，魏帝为陈留王之岁，有频斯国人来朝，以
五色玉为衣，如今之铠。其使不食中国滋味，自赍金
壶，壶中有浆，凝如脂，尝一滴则寿千岁。其国有大枫
木成林，高六七十里，善筭者以里计之，雷电常出树
之半，其枝交荫于上，蔽不见日月之光，其下平净，扫
洒雨雾不能入焉。树东有大石室，可容万人坐，壁上
刻为三皇之像，天皇十三头，地皇十一头，人皇九头，
皆龙身。亦有膏烛之处。缉石为床，床上有膝痕，深三
寸。床上有竹简，长尺二寸，书大篆之文。皆言开辟以
来事，人莫能识。或言是伏羲画卦之时有此书，或言
是苍颉造书之处。傍有丹石井，非人工所凿，下及漏
泉，水常沸涌，诸仙欲饮之，时以长绠“引汲也。”其国人
皆多力，不食五谷，日中无影，饮桂浆云雾，羽毛为衣，
发大如缕，坚韧如筋，伸之几至一丈，置之自缩如蠡，
续此人发以为绳，汲丹井之水，久久方得升合之水。
水中有白蛙，两翅常来去井上，仙者食之。至周王子
晋临井而窥，有青雀御玉杓以授子晋，子晋取而食
之，乃有云起雪飞，子晋以衣袖挥云，则云雪自止；白
蛙化为双白鸠，入云，望之遂灭，皆《频斯国》之所记，盖
其人年不可测也。使图其国山川地势瑰异之属以
示张华，华云：“此乃神异之国，难可验信。”以车马珍服
送之出关。